**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. július 25-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:** Baracskai József polgármester

Balogh Gábor alpolgármester

Gelencsér István képviselő

Kovács László képviselő

Mazzag Zoltán képviselő

Takács Tibor képviselő

Vári Mária képviselő

Veress János képviselő

Dr. Simon Beáta jegyző

Dr. Dézsenyi Veronika aljegyző

Puklics Péter műszaki osztályvezető

Tóth István Szentgrótért Kft. ügyvezető

Ujvári Éva osztályvezető

**Igazolatlan távol marad**: Dr. Tihanyi Ottó képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket. Az ülés megkezdése előtt gratulálok minden diáknak, akik sikeresen vették az akadályokat és felvételt nyertek valamely felsőoktatási intézménybe, bármilyen segítségre lesz szükségük, forduljanak hozzánk bizalommal. Az a minimum, hogy a Bursa Hungarica ösztöndíjprogram keretében támogatjuk őket, akár szakdolgozathoz is segítséget nyújtunk.Megállapítom, hogy a képviselő-testület 8 tagja jelen van, így határozatképes. Dr. Tihanyi Ottó képviselő úr jelezte távollétét a képviselő-testületi ülésről. Mindenki kézhez kapta a napirendi pontok előterjesztéseit, a módosított meghívó és két napirendi pont anyaga később került kiküldésre. Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. A helyi építési szabályzatról szóló 24/2014. (IX. 12.) önkormányzati rendelet módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

1. Zalaszentgróti Napköziotthonos Óvoda – Bölcsőde alapító okiratának módosítása

Előadó: Baracskai József polgármester

Tárgyalja: Humán Ügyek Bizottsága

1. Döntés a Zalaszentgróti Napköziotthonos Óvoda – Bölcsőde Batthyány úti telephelyén óvodai csoportszobák klimatizálásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a Szentgrót Termálfürdő és Szabadidőközpontban tervezett fejlesztésekről és felújításokról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beszámoló a Zalaszentgróti Települési Értéktár Bizottság 2019. I. félévi tevékenységéről

Előadó: Baracskai József polgármester

Tárgyalja: Humán Ügyek Bizottsága

1. Zalaszentgróti Gazdasági Ellátó Szervezettel kapcsolatos fenntartói döntés

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés közterületek fenntartásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beszámoló a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a Vásárcsarnok hosszú távú hasznosításáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Részönkormányzati fejlesztések jóváhagyása

Előadó: Baracskai József polgármester

Tárgyalja: Gazdasági és Városfejlesztési Bizottság

1. A Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény játszótéri eszközei beszerzésének támogatása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Víziközmű szolgáltatás 2020-2034. évi gördülő fejlesztési tervének jóváhagyása

Előadó: Baracskai József polgármester

1. Döntés KEHOP -2.2.2. azonosító számú, Zalaszentgrót központú agglomeráció szennyvízelvezetés és tisztítása projektről

Előadó: Baracskai József polgármester

1. Egyebek
2. Kérdések, interpellációk

**Zárt ülés**

1. Döntés a városért végzett közösségi tevékenység honorálásáról

Előadó: Baracskai József polgármester

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József**: A lejárt határidejű határozatok végrehajtása határidőben megtörtént.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 8 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**A Szervezeti és Működési Szabályzatról szóló 25/2014. (XI. 28.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság az előterjesztést megtárgyalta, elfogadásra javasolta a képviselő-testület részére. Pontosítások történtek az önkormányzati rendeletben, mely három részből áll. Az egyik rész a képviselőkre vonatkozó magatartási szabályokra, az ülés rendjének fenntartására és az annak érdekében hozható intézkedésekre vonatkozik. A következő kérdéskör azt szabályozza, hogy ha két egymást követő alkalommal ugyanabban az ügyben a testület határozatképtelenség vagy határozathozatal hiánya miatt nem hoz döntést, akkor a polgármester a SZMSZ-ben meghatározott ügyekben döntést hozhat. Nálunk ez nagyon ritka eset, valószínű, hogy nem is kerülünk ilyen helyzetbe. A harmadik rész pedig a rendelet bevezető részében lévő jogszabályi hivatkozások pontosítására vonatkozik.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Szervezeti és Működési Szabályzatról szóló 25/2014. (XI. 28.) önkormányzati rendelet módosításával, szavazzon.

*A képviselő-testület 8 igen szavazattal egyhangúlag megalkotta a 9/2019. (VII. 26.) sz. önkormányzati rendeletét a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról.*

**3.** **sz. napirendi pont**

**A helyi építési szabályzatról szóló 24/2014. (IX. 12.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés részletesen tartalmazza a helyi építési szabályzat módosításának okait. Első körben felmerült Kisszentgróton az ipari-gazdasági tevékenység bővítése, az iparterülettel szemben egy ásványvíz palackozót szeretnének létrehozni és megkerestek a tulajdonosok a módosítás miatt. Ekkor került áttekintésre, hogy miket kellene még módosítani a rendeletben. A volt Tüzép terület északi része és a hozzá kapcsolódó lakóterület kerül átsorolásra, valamint a garázs-gépjármű tároló építmény elhelyezése kerül szabályozásra közlekedési területen. A Pénzügyi és Ügyrendi Bizottság, valamint a Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a helyi építési szabályzatról szóló 24/2014. (IX. 12.) önkormányzati rendelet módosításáról szóló határozattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**80/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót város településrendezési terveinek felülvizsgálatát elvégezte, melynek eredményeként a 100/2014. (IX. 11.) számú határozattal elfogadott Településszerkezeti terv, valamint a településszerkezeti tervlapok módosítását az előterjesztés 1-2. számú mellékletei szerinti formában és tartalommal elfogadja.

A Képviselő-testület felhatalmazza Baracskai József polgármestert arra, hogy a településrendezési eszközöket szerkeszthető - jogszabályban meghatározottak szerinti nyilvántartásra alkalmas - digitális formátumban az elfogadásáról szóló jegyzőkönyvvel együtt küldje meg a Lechner Tudásközpont, az állami főépítész hatáskörében eljáró megyei kormányhivatal és az eljárásban résztvevő összes államigazgatási szerv részére, továbbá gondoskodjon az épített környezet alakításáról és védelméről szóló 1997. évi LXXVIII. törvény 8. § (4) bekezdése szerinti nyilvánosság biztosításáról.

**Határidő:** 2019. szeptember 30.

**Felelős:** Baracskai József polgármester

Kérem, aki egyetért a helyi építési szabályzatról szóló *24/*2014. (IX. 12.) önkormányzati rendelet módosításával, szavazzon.

*A képviselő-testület 8 igen szavazattal egyhangúlag megalkotta a 10/2019. (VII. 26.) sz. önkormányzati rendeletét a helyi építési szabályzatról szóló 24/2014. (IX. 12.) önkormányzati rendelet módosításáról.*

**4. sz. napirendi pont**

**Zalaszentgróti Napköziotthonos Óvoda – Bölcsőde alapító okiratának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az óvoda felújítására és a bölcsőde kialakítására elnyertünk egy TOP pályázatot. Az előző évben a Batthyány úti óvodában került sor egy bölcsődei csoport kialakítására, most pedig ehelyett az Ady úti épületben kerül kialakításra két bölcsődei csoport, erről szólna a módosítás. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére. Ma megtekintettük az építkezést a műszaki ellenőrrel, az építésvezetővel, a kivitelezőkkel, valamint a hivatal illetékes munkatársaival. Megvizsgáltuk az észrevételeket, melyet praktikussági okok miatt javasoltunk. Az óvoda esetében nem teljes körű felújítás történik, hanem egy energetikai beruházás. A két új bölcsődei csoportnál teljes körű felújítás történik, az Ady utca felől egy fedett terasz került kialakításra a bölcsődések számára, az óvodai részleghez pedig egy új rész lett hozzáépülve. Javaslatom a képviselő-testületi tagoknak, hogy augusztusban egy formális bizottsági ülés keretében nézzük végig ezeket a fejlesztéseket, amelyek Zalaszentgróton az elmúlt években elkezdődtek. Augusztus 2-án lesz a Szent István tér átadása, melyre mindenkit szeretettel várunk.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Napköziotthonos Óvoda – Bölcsőde alapító okiratának módosításával, szavazzon.

*A képviselő-testület 8 igen szavazattal az alábbi határozatot hozta:*

**81/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda - Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 1-2. számú mellékletének megfelelően elfogadja.

A Képviselő-testület felhatalmazza a polgármestert a módosító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2019. augusztus 9.

*Felelős:* Baracskai József polgármester

Dr. Simon Beáta jegyző

**5. sz. napirendi pont**

**Döntés a Zalaszentgróti Napköziotthonos Óvoda – Bölcsőde Batthyány úti telephelyén óvodai csoportszobák klimatizálásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Többször felmerült már az óvodavezetés részéről, hogy az intézmény Batthyány utcai épületének felső szintjén lévő csoportszobákban szükség lenne klimatizálásra. Az óvoda Ady úti új része kelet-nyugati fekvésű, redőnyökkel ellátott, itt is lehetőség van a későbbiekben klimatizálásra, mindazonáltal az óvoda-bölcsődéknél nem javasolt a teljes mértékű klimatizálás. Az árajánlatkérést követően a vállalkozó vállalta, hogy a csoportszobák klimatizálását a képviselő-testületi döntést követően egy héten belül kiépíti.

**Veress János**: Helyi vállalkozó készíti?

**Baracskai József**: Igen.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Napköziotthonos Óvoda – Bölcsőde Batthyány úti telephelyén óvodai csoportszobák klimatizálásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**82/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Napköziotthonos Óvoda – Bölcsőde Batthyány úti telephelyén az I. emeleti óvodai csoportszoba klimatizálása az önkormányzat 2019. évi fejlesztési kerete terhére bruttó 998.000,- Ft összegben kerüljön megvalósításra.

A Képviselő-testület felkéri a polgármestert a szükséges beszerzésekkel kapcsolatos szerződések előkészítésére és felhatalmazza azok aláírására.

**Határidő:** 2019. augusztus 05.

**Felelős:** Baracskai József polgármester

**6. sz. napirendi pont**

**Döntés a Szentgrót Termálfürdő és Szabadidőközpontban tervezett fejlesztésekről és felújításokról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Cattani Partner Kft. levélben fordult az önkormányzathoz, melyben különböző problémákról ejtett szót és annak megvalósításában kérte a segítségünket. A hátsó medencéknél lebontásra került a faszerkezetű árnyékoló, pár hónappal ezelőtt mondta, hogy küldi a terveket és az árajánlatokat az új árnyékolóval kapcsolatban. Egyetlen egy árajánlatot küldött, de nem lett leírva, hogy ennek a finanszírozása miként történne. A játszótérrel kapcsolatban voltak kifogásai, de a 2017. évben kötött szerződésben le van írva, hogy az üzemeltető köteles a bérleményben a szerződésben foglalt céloknak megfelelő használatához szükséges nagyjavítási munkákat, karbantartásokat és felújításokat elvégezni. Ez ebbe a körbe tartozik. Az üzemeltető felvetette továbbá a csúszda problémáját, melyet már május hónapban is jelzett, holott nyilvánvaló, hogy amikor átvette a fürdőt, akkor is látnia kellett volna. A szerződésben foglaltaknak megfelelően ez is az üzemeltető feladatkörébe tartozik. A fogadó épületen lévő villámvédelemre szolgáló faszerkezet is felújításra szorul, de ezzel kapcsolatban sem hozott árajánlatot. A határozati javaslat három pontból áll, és a vállalkozónak kötelessége a szerződés szerint teljesíteni, ezért fizet az önkormányzat üzemeltetési díjat. A bizottság az első két határozati javaslatot elfogadásra javasolta, a harmadik határozati javaslattal kapcsolatosan nem hozott döntést.

**Veress János**: Amennyiben nem valósul meg a csúszda felújítása, szerződésszegést követ el az üzemeltető, illetve ennek milyen következményei lehetnek? A mi tulajdonunkról van szó, mi is valamilyen szinten felelősek vagyunk érte. Javaslom, felmérve a lehetséges költségeket, járjunk el a piaccsarnok bérbeadásához hasonlóan, ahol a vállalkozó azt kéri, hogy egy bizonyos keretösszeg átadásra kerüljön, amelyből a felújítási munkák elvégzésre kerülnek, ő pedig havi bontásban ezt vissza fogja fizetni bérleti díj formájában. Hasonlóképpen ha a felmerülő költségek átadása megtörténne részünkről, a mi tulajdonunkat fogja felújítani az üzemeltető, pénzügyileg nem járnánk rosszul.

**Baracskai József:** Úgy gondolom, hogy a képviselő-testületnek elsősorban a város érdekeit kell képviselnie és nem a vállalkozó érdekeit. Ha ez az ő feladata, nem tudom, hogy miért kellene átvállalnunk. Ez azért is furcsa, mert Ön, képviselő úr áprilisban sajtótájékoztató keretében jelentette be, hogy micsoda nagy fejlesztések lesznek Zalaszentgróton. Itt vagyunk július végén, nem hogy fejlesztések nincsenek, hanem arról vitatkozunk, hogy a csúszdát ki újítsa fel, hogy kapják vissza a zalaszentgrótiak. Arról már nem is beszélek, hogy abban a bizonyos sajtótájékoztatóban az üzemeltetővel együtt bejelentették azt, hogy a helyi lakosoknak minden pénteken ingyenes a belépő a fürdőbe. Utána a közösségi médiából jutott a tudomásunkra, hogy ez nem így van. Az áprilisi sajtótájékoztatóval teljesen egyet lehet érteni, most pedig azon vitatkozunk, hogy nincsen napvitorla, nincs árnyékoló a hátsó medencéknél, a csúszda nem jó, mert a nagyjavításokat nem végezték el, a játékokkal problémák vannak. A képviselő úr az áprilisi sajtótájékoztatón azt mondta, hogy minden szép és jó lesz, a zalaszentgrótiak visszakapják a fürdőt és ingyen használhatják, most pedig amellett lobbizik, hogy a vállalkozó feladatát az önkormányzat fizesse ki. Ez számomra elég furcsa, hiszen a zalaszentgróti lakosok nem csak az önkormányzati vagyontárgyakat bízták ránk, hanem ezeket a döntéseket is. Úgy gondolom, hogy a szerződésben le van írva, mi a vállalkozó feladata, és mi az önkormányzat feladata, ezek szerint kell eljárni. A képviselő-testület többségének az a legfontosabb, hogy a zalaszentgróti fürdő a legjobb kezekbe kerüljön és mindent el kell követni azért, hogy ezt a vagyontárgyat a lehető legjobb minőségben tartsa meg.

**Veress János**: A pénteki ingyenes fürdőhasználatot nem én ajánlottam fel, az üzemeltető megkeresett és ilyen módon sikerült megegyeznünk, én is úgy gondoltam, hogy egész szezonra fogja ezt a lehetőséget biztosítani. Megdöbbentett engem is a hír, hogy visszavonta ezt a kedvezményt, de ennek hátteréről én sem tudok. Megdöbbent az, hogy kettős mércével mérjük a bérlőinket, az egyiknek felajánljuk a felújítási költséget, a másiktól ugyanakkor elvárjuk a felújítási munkákat, pedig a csúszda nem ebben a bérleti időszakban ment tönkre, a karbantartási munkák elmaradtak. Nem csak a csúszda, hanem a medencéknek az állapota is hasonló, nagyon rossz állapotban van jelen pillanatban a fürdő, szakértői vélemény szerint is. A 3. sz. határozati javaslatnál mégis valamiféle megoldást kell keresni.

**Baracskai József**: Készültem, mivel tudjuk, hogy Veress képviselő úr memóriájával néha probléma van. A Szentgrót és Vidéke újságban jelent meg: „A Fidesz helyi frakciójának és ifj. Veress János képviselő közbenjárásának köszönhetően a Szent Gróth Termálfürdő jelentős kedvezményekkel várja 2019. évben a zalaszentgróti lakosokat, akik minden pénteki napon díjmentesen vehetik igénybe a fürdőt. Ugyanez a hír a Zalai Hírlapban is megjelent: „az idei szezonban jelentős kedvezményekkel strandolhatnak a helyi lakosok a város termálfürdőjében ahol fejlesztéseket is terveznek, erről tartott sajtótájékoztatót ifj. Veress János”. Látható, hogy ha egyeztetés nélkül próbálunk tárgyalni, akkor azt, amit mi több éven keresztül megpróbáltunk felépíteni, egy ilyen hirtelen ötlettől vezérelve romokba tudja dönteni az egészet. Még mindig azt mondom, hogy szerződés szerint járjunk el, amennyiben az üzemeltető feladata, Zalaszentgrót Város Önkormányzata ne csinálja meg a felújítást. Egyébként ha az elmaradt karbantartásokról beszélünk, 2017. óta ő üzemelteti a fürdőt, ez az ő felelőssége.

**Dr. Simon Beáta**: Tekintettel arra, hogy a képviselő úr kérdezett, a szerződésben rögzítettek említése azért nem teljesen helyes és talán nem olvasta el teljesen az anyagokat. Nincs ellenkező mérce bérlő és bérlő között, itt az önkormányzat az üzemeltetésért fizet üzemeltetési díjat. Ezért az üzemeltetési díjért elvárható, hogy a bevétel megtartásán túl az üzemeltetéshez szükséges minden meghatározott feladat elvégzésre kerüljön és a fürdő rendeltetésszerűen használható legyen. Ebben a formában a kettő nem ugyanaz. Ez a feltétel a közbeszerzés részét képezte, amit egyébként a képviselő-testület is támogatott. Alapvetően valamennyi munkavédelmi, környezetvédelmi, tűzvédelmi és biztonsági szabály betartása az üzemeltető feladata a szerződés időtartama alatt. Ez egy szerződéses kötelem, amennyiben pedig a szerződéses kötelem nem teljesül, szerződésszegés helyzete állhat fenn mindaddig, amíg ezt a helyzetet nem szünteti meg az adott fél. A bizottsági ülésen is többekkel egyetértettünk abban, hogy nagyon kényes az a határ, ahol a felújítás, beruházás fogalma és a karbantartás, javítás fogalma elhatárolható. A csúszda ügyében a megítélésem az, hogy nem főelemcseréről van szó, kizárólag megerősítésről van szó. Ez olyan feladat, amely alapvetően a karbantartás körébe tartozik. A képviselő-testületnek azt javaslom, hogy e körben az üzemeltető kötelezettségét változatlanul mondja ki és ez irányba hozza meg a döntését.

**Gelencsér István**: A bizottsági ülésen hosszasan tárgyaltuk az előterjesztést. Örüljünk a fürdőnek akkor is, ha sok gondot okoz. A vitatott témákra fel kell hívni az üzemeltető figyelmét, ami az ő feladata, oldja meg. Fel kell készülni arra, mit tegyünk abban az esetben, ha ezeket a feladatokat nem végzi el. Előbb-utóbb ezt valakinek meg kell oldani. Rendszeresen kell ellenőrzéseket tartani, különben a végén minden elvégzendő feladat az önkormányzatra hárul. A 3. sz. határozati javaslattal kapcsolatban nem sikerült egyességre jutnunk. Mindenképpen foglalkozzunk vele, mert nem lehet a villámhárítást várni, valakit fel kell kérni, ha esetleg a torony összeomlik, akkor legyen egy tervünk, hova tudjuk áttenni. Előtte a villámhárítást meg kell oldani, utána lehet a tornyot lebontani, nem maradhat a fürdő villámhárítás nélkül, annak a következményei az önkormányzatot érintenék. Esetleg egy szakértő véleményét kellene kikérni arról, hogy ez felújításnak minősül-e vagy sem.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Szentgrót Termálfürdő és Szabadidőközpontban tervezett fejlesztésekről és felújításokról szóló 1. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**83/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a relax medencék feletti új árnyékolók kivitelezésével, valamint a főbejárat felőli, fürdő logót tartó faszerkezet elbontásával kapcsolatban helyben hagyva a Képviselő-testület a 46/2019. (IV.25.) sz. határozatát ismételten kéri az üzemeltetőt a kivitelezésre vonatkozó, az üzemeltető részéről előkészített részletes műszaki, pénzügyi szakmai anyagok és a beruházások pénzügyi elszámolására vonatkozó üzemeltetői javaslatok megtételére, amelyek alapján, azok benyújtását követően a későbbiekben hoz döntést.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

**Határidő:** 2019. július 31.

**Felelős:** Baracskai József polgármester

Kérem, aki egyetért a Szentgrót Termálfürdő és Szabadidőközpontban tervezett fejlesztésekről és felújításokról szóló 2. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**84/2019. (VII. 25.) számú képviselő-testületi határozat:**

A Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében a testület kéri az üzemeltetőt, hogy a T-41240/1/19 témaszámú, ÉMI-TÜV SÜD Kft. által készített Szent Gróth Termálfürdő és Szabadidőközpont területén telepített játszótéri eszközök állapotáról és biztonságosságáról szóló jegyzőkönyvben foglalt hiányosságokat a játszótéri eszközök mielőbbi használhatósága, és a balesetek elkerülése érdekében soron kívül szüntesse meg, a jegyzőkönyvben felsorolt hiánypótlást célzó munkákat minél hamarabb végezze el.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

Határidő: 2019. július 31.

Felelős: Baracskai József polgármester

Kérem, aki egyetért a Szentgrót Termálfürdő és Szabadidőközpontban tervezett fejlesztésekről és felújításokról szóló 3. sz. határozati javaslattal, szavazzon.

*A képviselő-testület 7 igen, 1 tartózkodással az alábbi határozatot hozta:*

**85/2019. (VII. 25.) számú képviselő-testületi határozat:**

A Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében az üzemeltető karbantartási, felújítási és nagyjavítási munkák elvégzésére való kötelezettségre tekintettel a testület kéri az üzemeltetőt, hogy a csúszdán a biztonságos üzemeltetéshez szükséges karbantartási, felújítási, esetleg nagyjavítási munkákat soron kívül végezze el, és a csúszdát ismét tegye használhatóvá a fürdővendégek számára.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

Határidő: 2019. július 31.

Felelős: Baracskai József polgármester

**7. sz. napirendi pont**

**Beszámoló a Zalaszentgróti Települési Értéktár Bizottság 2019. I. félévi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaszentgróti Települési Értéktárba felvételre került a rendezvények között a Puszika-Oszika csónaktúra, vannak benne olyan rendezvények, melyeket már nem szerveznek, de előbb-utóbb megszervezésre kerülnek. Egy új rendezvény került bele, a GróTrapp futóverseny és a Csiszár házaspár remekei, a hagyományos kovácsoltvas termék és a cukorperec. A Humán Ügyek Bizottsága az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Települési Értéktár Bizottság 2019. I. félévi tevékenységéről szóló beszámoló elfogadásával, szavazzon.

*A képviselő-testület 8 igen szavazattal az alábbi határozatot hozta:*

**86/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Települési Értéktár Bizottság 2019. I. félévi tevékenységéről szóló beszámolót az előterjesztés melléklete szerinti tartalommal jóváhagyja.

A Képviselő-testület felkéri a polgármestert és a jegyzőt, hogy a Zalaszentgróti Települési Értéktár Bizottság további működéséhez szükséges feltételeket továbbra is biztosítani szíveskedjenek.

Határidő: folyamatos

Felelős: Baracskai József polgármester

Dr. Simon Beáta jegyző

**8. sz. napirendi pont**

**Zalaszentgróti Gazdasági Ellátó Szervezettel kapcsolatos fenntartói döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság az előterjesztést részletesen megtárgyalta. Köszönöm az előterjesztés készítőjének az alapos munkát, időrendi sorban részletezi a GESZ munkáját. Két lehetséges alternatívát hoz, az egyik alternatíva szerint a Zalaszentgróti Gazdasági Ellátó Szervezet beolvadás útján történő egyesítés révén jogutóddal megszüntetésre kerül. A jogutód szervezet a Zalaszentgróti Közös Önkormányzati Hivatal lenne. A másik alternatíva értelmében az intézmény tovább működik, de plusz feladatokkal egészülne ki a tevékenységi köre. A Pénzügyi és Ügyrendi Bizottsági ülésen az A) alternatívát javasolta elfogadásra, jómagam is ezt javaslom elfogadásra a képviselő-testület részére.

**Takács Tibor**: Amikor a GESZ megalakult, a rendelkezésre álló információk alapján az akkori képviselő-testület jól döntött, akkor még volt létjogosultsága a szervezetnek. Az önkormányzaton kívül álló okokból bekövetkezett változásokat mindenki ismeri, az iskola üzemeltetésre vonatkozó feladatcsökkenésre gondolva. A Pénzügyi Bizottság által hozott döntés a leghasznosabb a város önkormányzata részére, egyetértek a döntéssel.

**Baracskai József**: Valóban jó döntést hozott a bizottság, a szervezet jó munkát végzett, de a változások miatt meg kell tenni az átszervezést. Az intézmény feladatai ugyanúgy ellátásra kerülnek, nyilvánvalóan a technikai dolgozókat más módon kell foglalkoztatni. Van egy elég megdöbbentő mondat az előterjesztésben, hogy a bérleti jogviszonyok keretében kiadott ingatlanok nyitását-zárásával járó feladatokat jelenleg az intézményvezető végzi. A szervezetnél egy lelkiismeretes munka folyt régebben és most is, de egy intézményvezetőtől nem lehet elvárni a fent említett feladatot. Ezeknek a bérleményeknek a működtetéséről - mint a sportcsarnok és a műfüves pálya - is dönteni kell. Vannak elképzelések, készülni kell rá, hogy a fürdőnél is lesznek változások, folyamatosan készülünk, a rajtvonalon állunk, hogy bármilyen esemény bekövetkezne, készen álljunk a megoldással, hogy az itt lakóknak a legkisebb kényelmetlenséget okozza.

**Gelencsér István**: A szervezet megalakításakor úgy láttuk jónak, hogy egyetlen önkormányzati irányítás alatt álló szervezet minden intézmény pénzügyeit megoldja. Ez a döntés az önkormányzat racionális gazdálkodása szempontjából indokolt volt. Volt egy kérdés, hogy az önkormányzatnak mennyibe fog kerülni az átszervezés, azonban nem mentünk bele, hogy mennyibe került előtte, mennyibe került utána.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Gazdasági Ellátó Szervezett átalakításáról szóló A) alternatív határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**87/2019. (VII. 25. ) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Gazdasági Ellátó Szervezetet – a pénzügyi-gazdasági feladatok racionalizálása érdekében – 2020. január 01-i hatállyal átszervezi, amelynek alapján a Zalaszentgróti Gazdasági Ellátó Szervezet beolvadás útján történő egyesítés révén jogutóddal megszüntetésre kerül. A jogutód szervezet a Zalaszentgróti Közös Önkormányzati Hivatal.

Zalaszentgrót Város Önkormányzat Képviselő-testülete felkéri a polgármestert és a jegyzőt, hogy tegyék meg a szükséges intézkedéseket az átszervezéssel kapcsolatban.

Határidő: 2019. november 30.

Felelős: Baracskai József polgármester

Dr. Simon Beáta jegyző

**9. sz. napirendi pont**

**Döntés közterületek fenntartásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Lejárt az eddigi vállalkozó szerződése és közbeszerzés került kiírásra a parkfenntartási feladatokra, amelyek közé bekerült a temetők kaszálása is. A feladatokat úgy osztottuk meg, hogy akár egy-egy szegmensre is lehessen külön beadni a közbeszerzést. Így lehetett külön beadni a temetőkre, a lakótelepekre, a városközpontra. Egy érvényes pályázat érkezett a temetők kaszálására, melyet Takács Dávid egyéni vállalkozó nyújtott be. Két lehetséges verzióban gondolkodtunk, vagy megbízunk az átmeneti időre egy vállalkozót és új közbeszerzést írunk ki, ami hónapokkal tolja el a döntést, vagy az önkormányzat végzi a feladatot a közfoglalkoztatott munkatársakkal és a későbbiekben a Szentgrótért Kft. bízzuk meg a feladattal, amelynek a tevékenységi körét 2017. évben kibővítettük a parkfenntartással. Az eddigi vállalkozónak is besegített az önkormányzat. Pályázatokból úgy építettük fel az egész egységet, hogy traktorokat, fűkaszákat, különböző eszközöket szereztünk be, így ha nem találunk vállalkozót a parkfenntartásra, tudjuk megoldani a feladatot. Ezáltal házon belül meg tudjuk bízni a 100 %-os önkormányzati tulajdonban álló Szentgrótért Kft-t, természetesen egyeztetve a Kft. vezetőjével. Az elmúlt évek tapasztalata alapján meghatároztuk, milyen feladatokat kell a Kft-nek elvégezni, vannak olyan területek, melyek különös bánásmódot igényelnek, itt említem a Szent István teret, ami precíziós kertészetet igényel. Az előterjesztés arról szól, hogy bízzuk meg a Szentgrótért Kft-t ezeknek a munkáknak a végrehajtásával, a mi eszközeinket bérleti díj fejében használhatják, és még egy gép beszerzésével a feladatok könnyíthetők. Fontosnak tartom, hogy a munkatársak a közfoglalkoztatott szférából kerüljenek ki, megpróbáljuk megvalósítani a kormánynak az álmát, ők már bizonyítottak. Nyilvánvalóan a munka törvénykönyve alapján fognak dolgozni próbaidővel. Bevett gyakorlat Zalaszentgróton, hogy aki közfoglalkoztatottként tud bizonyítani, azokat felvesszük, nagyon sok jó példa van erre. Az adófizetők is joggal várhatják el, hogy rendezett legyen a város. Vannak olyan elvárásaim, hogy az elkövetkezendőkben figyeljünk a fenntarthatóságra, a klímavédelemre, a biodiverzitásra, törekedjünk arra, hogy a kommunális gépekből is egyre több elektromosat használjunk.

**Veress János**: Ha már a biodiverzitást említette, megnézhetjük a zalakoppányi partfalat, múltkor egy vállalkozó levágta az ott lévő akácsarjadékot. Az eredeti terv szerint nem akác került volna oda, de felfutotta mindenféle más gaz. Kérdésem, hogy a partfalnak mi lesz a sorsa és a részönkormányzatokban még mindig nem tudjuk, hogy milyen módon történik meg a parkfenntartás. Nem láttunk a részönkormányzatban fásítási programot, melyik utcákban milyen fasor fog elültetésre kerülni, illetve ezeknek a gondozása milyen formában fog történni.

**Baracskai József**: Elég furcsa, hogy részönkormányzatvezető létére engem kér számon, hogy Zalakoppányban milyen fákat akarunk elültetni, hiszen ez részönkormányzati feladatkör. Egy vezetőnek fogalma nincsen arról, hogy a saját részönkormányzatában mi történik? A partfallal kapcsolatban, ha el tetszett volna olvasni az előterjesztést, benne van az anyagban, hogy Takács Dávid egyéni vállalkozó végzi majd a partfal kaszálását. A részönkormányzatokban a fűnyírási és parkfenntartási feladatokat továbbra is a mi munkatársaink végzik a jövőben még koncentráltabban, hiszen már nem lesznek meg azok a feladatok, amiket a város belterületén kell végezni. Egy előre meghatározott forgatókönyv szerint fogják végezni a feladataikat, eddig nem volt elmaradásra panasz. Nyilván tudjuk, hogy nagyon sok feladatellátásnak az időjárás gátat szab, ilyen esetben türelmüket kérjük. Várjuk a részönkormányzatok fásítási terveit.

**Veress János**: Volt itt egy főkertészünk, akivel nem sikerült a ciklus során találkoznom, ő készítette a városközpontban a fásítási tervet, de részönkormányzatokra vonatkozó fásítási tervet nem láttunk.

**Baracskai József**: A Zalakoppányi Részönkormányzat kérte ezt?

**Veress János**: Igen, érdeklődtem.

**Baracskai József**: Javasolt fákat is, hogy ott is kerüljenek elültetésre?

**Veress János:** Nem. A főkertész tiszteletdíjáért cserébe elvárható, hogy egész Zalaszentgrótra vonatkozó terve legyen.

**Baracskai József**: Az Ön tiszteletdíjáért cserébe is el lehet várni, hogy legalább elolvassa a képviselő-testületi anyagot és Zalaszentgrót város érdekében járjon el. A részönkormányzat feladatkörébe belefér az, hogy mondja meg, milyen fát szeretnének Zalakoppányban. Ön azt várja el, hogy mi találjuk ki, hogy Zalakoppányban mit csináljanak és állandóan zsűrizik, ezzel nem megyünk előre. Sokkal egyszerűbb számon kérni, mint dolgozni. Mi folyamatosan dolgozunk, Ön pedig kizárólag számon kér, mi megoldó emberek vagyunk, Ön pedig a problémák embere. Próbáljon meg Ön is a megoldások embere lenni, ezáltal sokkal előrébb jutna Zalakoppány Részönkormányzata.

**Takács Tibor**: A fásítási anyagnál nem szerepeltek konkrét tervek, hanem javaslatok adott utcákra és melyek a javasolt fafajták a városba telepítésre. A főkertészünkkel találkoztam különböző városi rendezvényeken és a beadott fásítási tervet is tudtuk ellenőrizni, továbbá volt lehetőségünk javaslatokat tenni. Az előterjesztésben szereplő összeg egy nettó összeg, mivel a vállalkozó alanyi ÁFA mentes. A kaszálás, a fűmagasság egy nagyon kényes kérdés és nagyon könnyen monitorozható a lakosság részéről, nagyon sok kritika fogja érni a Kft-t és a vállalkozót, de remélem egy jól számon kérhető szerződés fog készülni.

**Dr. Simon Beáta**: A főkertésznek volt egy intenzív szakmai időszaka, amely tartott két évig. Ebben az időszakban volt egy településfelmérés, egy szakértői munka kivágások esetén, egy tervkészítés, amelyet mind a bizottságok, mind a képviselő-testület elfogadott. A feladatát elvégezte a fásítási terv szerint, valóban van egy városközponti terv, fejlesztési javaslat, illetve egy városban ültethető fatípusokra vonatkozó javaslat, amiből lehet választani. Az nagyon fontos, hogy egy közterületi faültetés addig jó, míg kicsi a fa, mikor problémát okoz, sokkal fajsúlyosabb helyzetet teremt mindannyiunk számára. Ez a fásítási terv és a szakértői munka véget ért, csak egyedi megrendelésekkel dolgozunk, azóta nem is volt egyedi kertészi szakértői munkamegrendelés. Azt a feladatot teljesítette, ami a dolga volt, és ez megvalósult.

**Gerencsér István**: Sok helyen gyümölcsfákat ültetnek a ház elé, ez valamilyen formában hasznosítható, ezzel mostanában nem foglalkoztunk. Több éve van kapcsolatunk egy fanemesítővel, aki gyümölcsfákat ajánlott fel az önkormányzatnak, ha úgy döntünk és beleillik a koncepcióba. A temető kaszálására szánt összeg a számítások szerint reális. A bizottsági ülésen is elhangzott, hogy évi 18 millió forintba kerül a parkfenntartás, tíz évvel ezelőtt 16 millió forintba került. Az elmúlt tíz évben hátra dőlhettünk, ez most egy kicsit nehezebb lesz, mert tíz évig nem foglalkoztunk vele. Azt gondolom, hogy a Szentgrótért Kft. el tudja látni ezt a feladatot, mert a közmunkaprogramban nem maradt olyan ember, akivel a temetőkaszálást meg tudtuk volna oldani.

**Balogh Gábor**: Anno a Csáfordi Részönkormányzat vezetőjeként végrehajtottunk fásítást, a jelenlegi tagokkal elmentünk egy fanemesítőhöz és olyan fákat választottunk, melyeknek a fenntarthatósága egyszerű, a részönkormányzati tagokkal ültettük el közösen. A zalakoppányi partfal tavasszal le lett takarítva, az akácot minél jobban vágják, annál erősebb lesz. A partfal megtartásához mindenképpen valamilyen fa szükséges, egy két akácot meg kell hagyni. Ha megerősödik az akác, akkor alatta nem fog annyi akácsarjadék kihajtani, de ez pár évbe kerül, így meg tudná tartani a falat.

**Veress János**: A partoldalban díszcserjék szerepeltek, nem akác. A partfalnál a zöld növényzet eltakarja a továbbra is meglévő problémát, nevezetesen azt, hogy esőzéskor az út melletti vízátfolyóból kifolyó víz miatt a szakadás tovább nő. Esetleg a Műszaki Osztály munkatársai meg tudnák nézni.

**Balogh Gábor**: Tudom, hogy nem akác volt a parfalra tervezve, de mivel az akác ott van és a kiirtásnál úgy megbomlik a part, hogy abból probléma lesz. A vízelvezetési problémát a vállalkozónak kell megoldani.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a közterületek fenntartásáról szóló 1. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**88/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót város zöldterületeinek és közterületeinek fenntartására 2019. augusztus 01. napjától a Szentgrótért Kft-vel köt szerződést az előterjesztés 1. számú mellékletének megfelelően azzal, hogy a vállalkozói díj pénzügyi fedezetét a mindenkori költségvetésében biztosítja.

A Képviselő-testület felhatalmazza Baracskai József polgármestert a vállalkozási szerződés megkötésére, valamint a további szükséges intézkedések megtételére.

**Határidő:** 2019. július 31.

**Felelős:** Baracskai József polgármester

Kérem, aki egyetért a közterületek fenntartásáról szóló 2. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**89/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a Szentgrótért Kft. részére a város zöldterületeinek és közterületeinek fenntartásának biztosításához az előterjesztésben részletezett gépeket bérbe adja bruttó 350.000,-Ft/év bérleti díjért, továbbá a szükséges gépbeszerzés megvalósításához 4.000.000,-Ft támogatást biztosít az önkormányzat 2019. évi költségvetésének fejlesztési tartaléka terhére.

A Képviselő-testület felhatalmazza Baracskai József polgármestert a bérleti, illetve üzembetartói szerződés aláírására, valamint a fejlesztési támogatás biztosításához szükséges intézkedések megtételére.

**Határidő:** 2019. szeptember 30.

**Felelős:** Baracskai József polgármester

**10. sz. napirendi pont**

**Beszámoló a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ez a napirendi pont valamilyen szinten okafogyottá vált, minthogy 1,8 milliárd forint pályázati összeget nyertünk a szennyvízelvezetésre, egész pontosan Zalakoppány, a Gyár utca vége és a telepnek a felújítására. A beszámolóról szavazni kell, a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Takács Tibor**: Örvendünk, hogy a pályázat nyertes lett és végre elkészül a hiányzó szennyvízberuházásunk. Sajnáljuk, hogy az együttműködő települések ebből kimaradtak. A pályázat hiányában nem volt nagy aktivitása a társulásnak, de érdemes volt fenntartani, lehetőség szerint lobbizni a pályázatért. Néha én is kétségek között őrlődtem, amikor lakossági fórumon megkérdezték, hogy ebből a pályázatból lesz-e valami. Kérem a képviselő-testülettől a beszámoló elfogadását.

**Baracskai József:** Már évek óta várjuk a pályázat eredményét, már nem tudtunk mit mondani az embereknek a lakossági fórumokon. Ami rajtunk múlott, mindent megtettünk, egyeztettünk, minisztériumokban voltunk, úgy néz ki, hogy beérett a pályázatunk. A mostani időszakban Zalaszentgrót több mint 4 milliárd forintnyi fejlesztési támogatást kapott.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**90/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről szóló beszámolót az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesíteni szíveskedjen.

Határidő: 2019. július 31.

Felelős**:** Baracskai József polgármester

Dr. Simon Beáta jegyző

**11. sz. napirendi pont**

**Döntés a Váráscsarnok hosszú távú hasznosításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére. Az alapfelállás az, hogy a Zöldváros programban - amire 100 millió forintot nyertünk - két projekt területén valósítottunk meg fejlesztést. Az egyik a Szent István tér felújítása, melynek augusztus 2-án lesz az átadása. A Zöldváros program gazdaságfejlesztési lába a vásárcsarnok felújítása volt, szociális blokk és egy kis átadópult plusz konyha kialakítása, így a későbbiekben jobban lehet hasznosítani. Erre jelentkezett egy vállalkozó, aki szeretné bérbe venni. Eddig a piaci helypénzből származó éves bevétel a vásárcsarnokban 430 eft volt, az éves működési költség 850 eft, itt van egy 400 eft-os különbség. A csarnokban őstermelők árulnak, ezt az összeget nem akartuk rájuk hárítani. A vállalkozó vállalta, hogy csütörtöki napokon az árusok rendelkezésére bocsájtja a csarnokot takarítással együtt. Továbbá vállalta, hogy egy évben meghatározott számú rendezvényt biztosít az önkormányzat részére. Ez egy műemlék jellegű épület, a továbbiakban szeretné a csinosítgatását, felújítását. A meglévő keramit burkolatot szeretné lecserélni egy a műemlékvédelmi hatósággal egyeztetett padozatra. A kérése az volt, hogy munkadíjat nem kér, de a 246 m2-es alapterület okán jelentkező magas anyagköltség miatt legalább az anyagköltséget vállaljuk oly módon, hogy négy év alatt a bérleti díjba beszámítanánk. Négy év után ez az épület az önkormányzaté marad, utána újra ki tudjuk adni. Jelenleg 55 eFt + ÁFA-ért szeretné bérelni, az adottságokhoz képest magasak a rezsi költségek, de a felújítás után egy megfelelő rendezvényterem fog a rendelkezésünkre állni. Javaslom, hogy adjuk ki az épületet, amennyiben a városnak szüksége van rá, a szerződésben meghatározott módon igénybe vehetjük. A szórakozási lehetőségek elég beszűkültek Zalaszentgróton, ez pedig egy további szórakozási lehetőséget jelentene. Hála a zalaszentgróti vállalkozóknak, az esküvőturizmus fellendülőben van, jó lenne, ha a rendezvényturizmus is beindulna. A levélben részletesen leírja az átalakítás módját, ez egy olyan minőséget fog biztosítani, amely minden zalaszentgróti javát fogja szolgálni. A következő projektünk, egy LEADER pályázat keretében a Sutyi udvart és az előtte lévő teret is fel szeretnénk újítani, emellett a külső homlokzat felújítása is szerepel a pályázatban.

**Veress János**: Nagy öröm, hogy a város emblematikus épülete ilyen módon meg tud újulni, főleg hogy csak az anyagköltség terhelné az önkormányzatot, ez visszafizetésre kerülne a négy éves bérleti időszak alatt. Fel szeretném hívni a figyelmet, hogy templomoktól, illetve iskoláktól 200 m-re alkoholos italok árusítása tilos.

**Dr. Simon Beáta**: A jelenleg működő egységeknek meg van a működési engedélyük, ilyen árusítási tevékenységben a szakhatóságként eljáró ÁNTSZ ez idáig soha nem jelezte, hogy ilyen akadálya lenne a hatósági engedély megadásának a létesítmény működéséhez. Ezen tilalom szakhatósági kérdés és e körben ilyen elutasítás még nem született.

**Gelencsér István**: Ez nem a mi feladatunk. Arra hívom fel a figyelmet, hogy a rendezvények után legyen kitakarítva a terem és a külső terület, ezeket rögzíteni kell valamilyen formában a szerződésben.

**Baracskai József**: Ez jó ötlet, egyébként a többi vendéglátóhelynél is be lehetne vezetni, hogy fokozottan figyeljenek oda a környezetükre, ezt mindenképpen beleírjuk a szerződésbe.

**Veress János**: A vállalkozó leírásában megjelenik, hogy szeretné kiterjeszteni az igényét a Sutyi udvarra a jövőben. Jelenleg a Sutyi udvaron van egy vendéglátós, aki ennek az udvarnak egy részének használatáért fizet bérleti díjat, illetve a csütörtöki napokon a piacosok igénybe vehetik az udvart. A Sutyi udvarnak a tulajdonjoga sem tisztázott.

**Baracskai József**: Mindenre tudok válaszolni, ez azt jelenti, hogy felkészülünk. Az osztatlan közös tulajdonban lévő ingatlan 49 %-ban az önkormányzat tulajdona, az a patkórész egy társasház. Ennek a megoldása az lenne, hogy a társasházi szerződést módosítanánk és annak a használatát meghatároznánk. Amennyiben a vállalkozó igénybe akarja venni, nekünk vannak rá szabályaink, ezek szerint fogunk eljárni. A régi vendéglátóval kapcsolatban, nyilvánvalóan egy műemléki környezetben nem biztos, hogy az ott lévő fabódék és a fedések odaillenek. Az udvar felújítása után kellene újra gombolni az egészet, amennyiben igény van rá, ezt közterületfoglalási engedéllyel megteheti a vállalkozó.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Váráscsarnok hosszú távú hasznosításáról szóló 1. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**91/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő Zalaszentgrót 320/A/8 hrsz.-ú – egyéb helyiségként nyilvántartott, 246 m2 nagyságú – Vásárcsarnok bérlete tárgyában 4 év határozott időtartamra szóló szerződést köt Aczél Zsuzsanna 8785 Zalaszentgrót, Bezerédi u. 33. szám alatti lakos kérelmezővel.

A Képviselő-testület hozzájárul ahhoz, hogy a kérelmező az érintett ingatlanon az előterjesztés mellékletében szereplő tételes költségkimutatás szerinti felújítási munkálatokat elvégezze, továbbá ahhoz, hogy a munkálatoknak a kérelmező által kibocsátott számla szerinti összege a bérleti jog ellenszolgáltatásaként kerüljön a részére kompenzálásra.

A Képviselő-testület felhatalmazza a polgármestert a bérleti szerződés megkötésére.

Határidő: 2019. augusztus 31.

Felelős: Baracskai József polgármester

Dr. Simon Beáta jegyző

Kérem, aki egyetért a Váráscsarnok hosszú távú hasznosításáról szóló 2. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**92/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a 40/2019. (IV. 25.) számú határozatával kiegészített 111/2018. (XI. 29.) számú határozatának módosításával a nem lakás céljára szolgáló helyiségek 2019. évi bérleti díját az alábbiak szerint határozza meg:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ***cím*** | ***nagyság m2*** | ***funkció*** | ***nettó ár Ft/hó*** | | ***ÁFA*** | | ***Bruttó ár Ft/hó*** |
| 1. | Széchenyi u. 8. | 68,7 | Üzlet | 30 000 | | 8 100 | | 38 100 |
| 2. | Batthyány u. 15. | 112,9 | iroda | 40 597 | | 10 961 | | 51 558 |
| 3. | Batthyány u. 15. | 38,3 | iroda | 2 784 | | 752 | | 3 536 |
| 4. | Batthyány u. 15. |  | edzőterem | 6 000 | | 1 620 | | 7 620 |
| 5.. | Dózsa Gy. u. 9. | 18,5 | iroda | 9 313 | | 2 515 | | 11 828 |
| 6. | Dózsa Gy. u. 9. | 29 | iroda | 28 340 | | 7 652 | | 35 992 |
| 7. | Dózsa Gy. u. 9. | 14 | iroda | 3 020 | | 815 | | 3 835 |
| 8. | Dózsa Gy. u. 9. | 14,69 | iroda | 10 565 | | 2 853 | | 13 418 |
| 9. | Dózsa Gy. u. 9. | 28,39 | iroda | 23 831 | | 6 434 | | 30 265 |
| 10. | Dózsa Gy. u. 9. | 14,7 | iroda | 7 070 | | 1 909 | | 8 979 |
| 11. | Dózsa György u. 9. 1. em. | 40,4 | iroda | 29 083 | | 7 852 | | 36 935 |
| 12. | Dózsa György u. 9. 2. em. 1. iroda | 11,9 | iroda | 7 933 | | 2 142 | | 10 075 |
| 13. | Dózsa György u. 9. 2. em. 2. iroda | 7,6 | iroda | 5 067 | | 1 368 | | 6 435 |
| 14. | Dózsa György u. 9. 2. em. 3. iroda | 11,8 | iroda | 7 867 | | 2 124 | | 9 991 |
| 15. | Dózsa György u. 9. 2. em. 4. iroda | 7 | iroda | 4 667 | | 1 260 | | 5 927 |
| 16. | Dózsa György u. 9. 2. em. 5. iroda | 7 | iroda | 4 667 | | 1 260 | | 5 927 |
| 18. | Dózsa György u. 9. 2. em. tárgyaló | 19,2 | tanácsterem | 12 800 | | 3 156 | | 16 256 |
| 18. | Malom u 22.- 786/2 hsz. | 400 | műhely | 170 667 | | 46 080 | | 216 747 |
| 19. | Csáford 2223/1 hrsz.-ú rét, gyümölcsös és gazdasági épület, szántó, erdő valamint 2223/3 hrsz.-ú rét |  | művésztelep | 787 | | 212 | | 999 |
| 20. | Eötvös K. u. 10. K-i oldal | 229 | üzlet+raktár | 135 420 | | 36 563 | | 171 983 |
| 21. | Eötvös K. u. 10. Ény-i oldal | 61,5 | üzlet+raktár | 25 000 | | 6 750 | | 31 750 |
| 22. | Eötvös K. u. 10. Ny-i oldal | 60,8 | üzlet+raktár | 47 672 | | 12 871 | | 60 543 |
| 23. | Fő tér, 351/5 hrsz. alatt lévő hírlapárusító pavilon |  | pavilon | 10 000 | | 2 700 | | 12 700 |
| 24. | **Batthyány u. 1.**  **320/A/8 hrsz. egyéb helyiség** | **246** | **vásárcsarnok** | **55 000** | | **14 850** | | **69 850** |
| 25. | Csány L. u. 2 Kazánház+tető | 11 | - | 2 541 | | 686 | | 3 227 |
| 26. | Batthyány u. 13. ZAFFIR ház | 97,74 | iroda | 7 029 | | 1 898 | | 8 927 |
| 27. | Lőtér |  | lőtér | 500 | | 135 | | 635 |
| 28. | Kossuth Lajos u. 11. | 11,5 | üzlet+raktár | 17 782 | | 4 801 | | 22 583 |
| 29. | Bocskai u. | 101 | kocsma | 48 000 | | 12 960 | | 60 960 |
| 30. | Zalaudvarnok sportöltöző | 48 | Terem | 2 000 | | 540 | | 2 540 |
|  | ***cím*** | ***funkció*** | | ***nettó ár Ft/fő/nap*** | | ***ÁFA*** | | ***Bruttó ár Ft/nap*** |
| 31. | Batthyány u. 15. | kollégium | | 1 000 | | 270 | | 1 270 |
|  | ***cím*** | ***funkció*** | | ***nettó ár Ft/óra*** | | ***ÁFA*** | | ***Bruttó ár Ft/óra*** |
| 32. | Ifjúság u. 2. | műfüves sportpálya | | 4 000 | | 1 080 | | 5 080 |
| 33. | Kossuth Lajos u. 11. | sportcsarnok | | 4 190 | | 1 131 | | 5 321 |
| 34. | Batthyány u. 15. | tornaterem | | 1 610 | | 435 | | 2 045 |
| 35. | Batthyány u. 15. | tanterem | | 1 610 | | 435 | | 2 045 |
| 36. | Templom tér 7. | rendezvényterem | | 1 000 | | 270 | | 1 270 |
| 37. | Ady u. 2 | tornaterem | | 1 181 | | 319 | | 1500 |
| **Zalaszentgróti székhellyel rendelkező sportegyesületekre vonatkozó bérleti díjak** | | | | | | | | |
|  | ***cím*** | ***funkció*** | | ***nettó ár Ft/óra*** | | ***ÁFA*** | | ***Bruttó ár Ft/óra*** |
| 38. | Kossuth Lajos u. 11. | sportcsarnok | | 630 | | 170 | | 800 |
| 39. | Batthyány u. 15. | tornaterem | | 394 | | 106 | | 500 |
| **Zalaszentgróti székhellyel rendelkező egyesületekre vonatkozó bérleti díjak** | | | | | | | | |
|  | ***cím*** | ***funkció*** | | | ***nettó ár Ft/óra*** | | ***ÁFA*** | ***Bruttó ár Ft/óra*** |
| 40. | Batthyány u. 15. | tanterem | | | 394 | | 106 | 500 |

|  |  |  |  |  |  |
| --- | --- | --- | --- | --- | --- |
|  | **Alkalmi jelleggel bérbe adható önkormányzati helyiségek** | | | | |
|  | ***Megnevezés*** | ***Funkció*** | ***Nettó ár***  ***Ft/alkalom*** | ***ÁFA*** | ***Bruttó ár***  ***Ft/alkalom*** |
| 41. | Zrínyi Miklós tagiskola  étkező | Terem | 25 000  (4 órát meg nem haladó bérlet esetén  nettó 2 500 Ft/óra) | 6 750  (675 Ft/óra) | 31 750  (3 175 Ft/óra) |
| 42. | Csányi László tagiskola étkező | Terem | 25 000  (4 órát meg nem haladó bérlet esetén  nettó 2 500 Ft/óra) | 6 750  (675 Ft/óra) | 31 750  (3 175 Ft/óra) |
| 43. | Kisszentgróti „Borház*"* pince Bocskai u. 1. | Terem | 15 748 | 4 252 | 20 000 |
| 44. | Kisszentgróti „Borház ” konferencia terem Bocskai u. 1. | Terem | 7 874  (4 órát meg nem haladó bérlet esetén 3 937) | 2126  (1 063) | 10 000  (5 000) |
| 45. | Kisszentgróti „Kultúrház*"* Bocskai u. 1. | Terem | 15 748 | 4 252 | 20 000 |
| 46. | Tüskeszentpéteri kultúrház hrsz. 1576 | Terem | 6 300 | 1 701 | 8 001 |
| 47. | Zalaudvarnok kultúrház | Terem | 6 300 | 1 701 | 8 001 |
| 48. | Aranyod kultúrház | Terem | 6 300 | 1 701 | 8 001 |
| 49. | Zalakoppány kultúrház | Terem | 6 300 | 1 701 | 8 001 |
| 50. | Csáford kultúrház | Terem | 6 300 | 1 701 | 8 001 |
| 51. | Zala u. 3. 1. terem | Rendezvényterem | 6 000 | 1 620 | 7 620 |
| 52. | Zala u. 3. 2. terem | Rendezvényterem | 15 000 | 4 050 | 19 050 |
| 53. | Zala u. 3. 2. terem | Rendezvényterem | 15 000 | 4 050 | 19 050 |

A képviselő-testület felhatalmazza a polgármestert a bérleti szerződések fentiek szerinti megkötésére.

**Határidő:** folyamatos

**Felelős:** Baracskai József polgármester

**12. sz. napirendi pont**

**Részönkormányzati fejlesztések jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Aranyod Részönkormányzata közösségi tér kőműves munkáinak finanszírozására kért összeget. Csáford Részönkormányzata utcabútorokat, szeméttárolókat és utcai jelzőtáblákat vásárol, nem várta meg a zalaszentgróti utcabútor programot. Kisszentgrót Részönkormányzata a céltartalékát járdák felújítására kívánja fordítani. Árajánlatot kértek, hogy a lehető legjobb minőségben és a legtakarékosabban kívánja megoldani. A Gazdasági és Városfejlesztési Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a részönkormányzati fejlesztésekről szóló 1. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**93/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja, hogy Aranyod Településrész Önkormányzata a 2018. évi részönkormányzati földeladási maradványával növelt 2019. évi felújítási céltartalékából 373.000,- Ft összeget felhasználja a Zalaszentgrót, Hegy u. 10. szám alatti Kultúrháznál kialakított közösségi téren elvégzett kőműves munkák finanszírozására.

A Képviselő-testület felhatalmazza a polgármestert a szükséges intézkedések megtételére.

Határidő: 2019. július 31.

Felelős: Baracskai József polgármester

Kérem, aki egyetért a részönkormányzati fejlesztésekről szóló 2. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**94/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja, hogy Csáford Településrész Önkormányzata a 2019. évi felújítási céltartalékából 1.000.000,- Ft-ot használjon fel 500.000,- Ft összegben kerti padok, 200.000,- Ft összegben utcai szeméttárolók, valamint 300.000,- Ft összegben utcai jelzőtáblák beszerzésére.

A Képviselő-testület felhatalmazza a polgármestert a szükséges intézkedések megtételére.

Határidő: 2019. július 31.

Felelős: Baracskai József polgármester

Kérem, aki egyetért a részönkormányzati fejlesztésekről szóló 3. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**95/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja, hogy Kisszentgrót Településrész Önkormányzata a 2019. évi felújítási céltartalékából 1.000.000,- Ft-ot használjon fel a Balatoni utca Nádas patak és Romtorony közötti szakaszán a páratlan házszámozású oldalon lévő járda felújítására.

A Képviselő-testület felhatalmazza a polgármestert a szükséges intézkedések megtételére.

Határidő: 2019. július 31.

Felelős: Baracskai József polgármester

**13. sz. napirendi pont**

**A Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény játszótéri eszközei beszerzésének támogatása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nem elég az akarat és a pénz, hogy megvalósuljon valami, néha a bürokrácia is beleszól. A tankerülettel kötni kell egy támogatási megállapodást a játszótéri eszközök beszerzésére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény játszótéri eszközei beszerzésének támogatásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**96/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy az előterjesztés 1. számú melléklete szerinti formában és tartalommal támogatási megállapodást köt a Zalaegerszegi Tankerületi Központtal a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény játszótéri eszközei beszerzésének támogatása tárgyában.

A Képviselő-testület a támogatás bruttó 1.150.000,- Ft összegű pénzügyi fedezetét az önkormányzat 2019. évi költségvetése beruházási kiadások (játszótéri elemek) előirányzatának terhére biztosítja, melynek forrása a Coca-Cola HBC Magyarország Kft. által játszóterek, ifjúsági terek felújítására, fejlesztésére nyújtott támogatás.

A Képviselő-testület felhatalmazza a polgármestert a támogatási megállapodás aláírására.

Határidő: 2019. július 31.

Felelős: Baracskai József polgármester

**14. sz. napirendi pont**

**Víziközmű szolgáltatás 2020-2034. évi gördülő fejlesztési tervének jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A gördülő fejlesztési tervben a víziközmű-szolgáltató leírja, mit szeretne megvalósítani. A buszpályaudvaron a gerincvezeték cseréjére kerül sor mind a szennyvízrendszer, mind az ívóvízrendszer tekintetében. Ez azért szerepel a tervben, mert a kerékpárút pályázatunkban erre a célra nem szerepel elég összeg. A zalaszentgróti szennyvíztelepen utóülepítő merülőfal került betervezésre. A KEHOP-2.2.2. azonosító számú szennyvízelvezetési pályázaton elnyert 1,8 milliárd forintos fejlesztés nagyrésze a szennyvíztelepre vonatkozik. Egy olyan megjegyzéssel javaslom elfogadni a gördülő fejlesztési tervet, hogy vegyék figyelembe a nyertes pályázatunkat.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a víziközmű szolgáltatás 2020-2034. évi gördülő fejlesztési tervéről szóló 1. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**97/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete az Észak-zalai Víz- és Csatornamű Zrt. által készített, a 11-32522-1-028-00-12 MEKH azonosító kóddal rendelkező Zalaszentgrót - IV víziközmű-rendszer 15 éves gördülő fejlesztési tervében leírtakkal - 2020-2034 időszakra - egyetért, azt az írásos előterjesztésben foglaltaknak megfelelően elfogadja.

Zalaszentgrót Város Önkormányzatának Képviselő-testülete meghatalmazza az Észak-zalai Víz- és Csatornamű Zrt.-t a Magyar Energetikai és Közmű-szabályozási Hivatal előtt a gördülő fejlesztési tervvel kapcsolatos eljárásban történő képviselet ellátására.

A Képviselő-testület felhatalmazza Baracskai József polgármestert a további intézkedések megtételére.

**Határidő:** 2019. augusztus 15.

**Felelős:** Baracskai József polgármester

Kérem, aki egyetért a víziközmű szolgáltatás 2020-2034. évi gördülő fejlesztési tervéről szóló 2. sz. határozati javaslattal, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**98/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete az Észak-zalai Víz- és Csatornamű Zrt. által készített, a 21-32522-1-005-00-12 MEKH azonosító kóddal rendelkező Zalaszentgrót - SZV víziközmű-rendszer 15 éves gördülő fejlesztési tervében leírtakkal - 2020-2034. időszakra - egyetért, azt az írásos előterjesztésben foglaltaknak megfelelően elfogadja.

Zalaszentgrót Város Önkormányzatának Képviselő-testülete meghatalmazza az Észak-zalai Víz- és Csatornamű Zrt.-t a Magyar Energetikai és Közmű-szabályozási Hivatal előtt a gördülő fejlesztési tervvel kapcsolatos eljárásban történő képviselet ellátására.

A Képviselő-testület felhatalmazza Baracskai József polgármestert a további intézkedések megtételére azzal, hogy a Zalavíz Zrt. a Gördülő Fejlesztési Terv megvalósításával vegye figyelembe a KEHOP-2.2.2. azonosító számú, Zalaszentgrót központú agglomeráció szennyvízelvezetése és tisztítása projekt keretében megvalósítandó műszaki tartalmat.

**Határidő:** 2019. augusztus 15.

**Felelős:** Baracskai József polgármester

**15. sz. napirendi pont**

**Döntés KEHOP-2.2.2. azonosító számú, Zalaszentgrót központú agglomeráció szennyvízelvezetés és tisztítása projektről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ezeknél a KEHOP szennyvízelvezetési pályázatoknál már nem a kedvezményezett végzi el a szervezési és kivitelezési munkákat, közbeszerzési eljárásokat. Az NFP Kft. a jogszabály értelmében konzorciumvezetőként vesz részt a KEHOP-2.2.2. azonosító számú, Zalaszentgrót agglomeráció szennyvízelvezetése és tisztítása projektet előkészítésében és lebonyolításában. A konzorciumi megállapodás aláírásáról szól a határozati javaslat. Elfogadásra javaslom a képviselő-testület részére és indulhatnak a tervezési munkák.Ha elkezdődnek a munkálatok, összehívunk egy lakossági fórumot az érintett területeken.

**Veress János**: Mikorra várható a kivitelezése? Ugyanis a Koppányi felső utcának az aszfaltozása már igencsak indokolt lenne, az út teljesen használhatatlanná vált, már jeleztem a Műszaki Osztály felé. A kérdés arra vonatkozna, hogy fektessük pénzt az út felújítására, vagy várjuk meg a szennyvízelvezetést.

**Baracskai József**: Célszerűnek látom, hogy ne fektessük bele nagy összeget, a türelmét kérem mindenkinek. Az előzetes egyeztetések szerint ez az év a tervezésre megy el, a jövő évben már megpróbálkoznak a kivitelezéssel, akkor jelezzük nekik, amennyiben lesz ráhatásunk, hogy előbb ott kezdjék el a munkálatokat. Nyilvánvaló, ha nagy kátyúk vannak, azt a részönkormányzat javítsa ki, fel tudják tölteni kővel a kritikus részeket, az aszfaltozást több tízmillió forintért nem tartom célszerűnek.

**Gelencsér István**: A határozati javaslatban szerepel, hogy a NFP Nemzeti Fejlesztési Programiroda Nonprofit Kft. az önkormányzat felhatalmazása alapján lefolytattatja a projekt megvalósításához szükséges árubeszerzés és építési beruházás keret-megállapodásos közbeszerzési eljárásokat, a nyertes ajánlattevők kiválasztását követően, az önkormányzat nevében a Társaság aláírja a keret-megállapodásos eljárások első szakaszát lezáró kivitelezési/vállalkozási keret-megállapodásokat. Nekem hiányzott, hogy nem szerepel benne, hogy az önkormányzat egyetértésével és annak javára jár el a társaság.

**Baracskai József**: Egyetértek a felvetéssel, csak a konzorciumi megállapodás aláírása szerepel benne, a felelősség pedig itt marad.

**Dr. Simon Beáta**: Az előterjesztésben bele is került a jogszabályi hivatkozás. Ez egy jogi szabályozás, ezek a projektek kimondottan az irányító hatósági pozícióban lévő Nemzeti Fejlesztési Programiroda Nonprofit Kft-hez tartoznak. Ő bonyolít le jogszabály szerint mindent, a jogszabály nevesíti konzorciumi vezetőként. Tekintettel arra, hogy ez a jogszabályi kikötés, nincs mérlegelési lehetőségünk. Ebben a két szakaszos közbeszerzési eljárásban gyakorlatilag az első keretmegállapodást megköti az önkormányzattal a társaság, és ezt a keretmegállapodást nem csak ezekre a projektekre köti meg, hanem az összes Operatív Program keretében támogatott projektekre köt keretmegállapodást. E keretmegállapodás révén lesz majd jogosult az önkormányzat, attól függően, hogy a közbeszerzés a verseny újra nyitásával vagy közvetlen lehívással indul, erre a keretmegállapodás részletesen ki fog térni, hogy itt milyen lehetőségeink vannak. Ha csak közvetlen lehívással, vagy újratárgyalással, akkor van az önkormányzatnak szerepe. A végső kivitelezői szerződésben valamilyen mozgástere lesz az önkormányzatnak, de a keretmegállapodásban sajnos a jogszabály alapján nincs lehetőségünk, még egyetértési jogot sem kikötni.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a KEHOP-2.2.2. azonosító számú, Zalaszentgrót központú agglomeráció szennyvízelvezetés és tisztítása projektről szóló döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**99/2019. (VII. 25.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a NFP Nemzeti Fejlesztési Programiroda Nonprofit Kft.-vel (1139 Budapest, Papa Károly utca 4-6. képviseli dr. Módos István ügyvezető igazgató) a konzorciumi megállapodás aláírásra kerüljön, valamint hogy a NFP Nemzeti Fejlesztési Programiroda Nonprofit Kft. lefolytatassa az önkormányzat felhatalmazása alapján a projekt megvalósításához szükséges árubeszerzés és építési beruházás keret-megállapodásos közbeszerzési eljárásokat, a nyertes ajánlattevők kiválasztását követően, az önkormányzat nevében és annak javára a Társaság aláírja a keret-megállapodásos eljárások első szakaszát lezáró kivitelezési/vállalkozási keret-megállapodásokat.

A Képviselő-testület felhatalmazza Baracskai József polgármestert a konzorciumi megállapodás aláírására és a további szükséges intézkedések megtételére.

Határidő: 2019. szeptember 30.

Felelős: Baracskai József polgármester

**Egyebek**

**Baracskai József:** A júliusra tervezett szabadságomat a későbbiek során kívánom igénybe venni.

Kérdések, interpellációk nem érkeztek, további hozzászólás hiányában a képviselő-testület a Magyarország helyi önkormányzatairól szóló 2011. évi CLXXXIX. törvény 46. § (2) bekezdése a) pontja lapján zárt ülést tartására tér át.

Kmf.

Baracskai József Dr. Simon Beáta

polgármester jegyző